>> מבוכה ערב חנוכתו של השדה הסולארי הראשון בישראל, בקיבוץ קטורה שבדרום הערבה: היתר הבנייה שהוענק לפני שבועיים ליזמית הפרויקט ההיסטורי, חברת ערבה פאוור (APC), הוקפא בסוף השבוע לאחר שהתברר כי הוצא בהליך לא תקין. בעקבות הביטול השעתה גם רשות החשמל את היתר מכירת החשמל שהעניקה לפרויקט - וזה לא יוכל להיות מחובר לרשת החשמל עד בירור ההליכים.
APC היתה אמורה לחנוך היום את השדה הסולארי בטקס בינלאומי במעמד שרי התשתיות והחקלאות, חברי כנסת ובכירי סימנס הגרמנית, השותפה בפרויקט. מהחברה נמסר אתמול כי הטקס יתקיים כסדרו.
הקמת התחנה הראשונה לוותה בשנה האחרונה בטענות קשות בדבר אי סדרים בהליכי הרישוי ואישורה הסטטוטורי. טענות אלה תורגמו כמה פעמים למתקפות משפטיות ביוזמתה של חברת ההתקנות הסולאריות המתחרה SBY, המתמקדת בייזום מערכות סולאריות על גגות. ב-APC הדפו לאורך השנה את פניית SBY לערכאות והמשיכו בהליכי הרישוי. זאת, אף שחלק מחברי ועדת התכנון המקומית בחבל אילות הם חברי קיבוץ קטורה וקיבוצי דרום הערבה - ועשויים להימצא בניגוד עניינים לכאורה.
ב-22 במאי אישרה הוועדה המקומית סופית את הקמתה של תחנת הכוח בקטורה - ולמחרת כבר הנפיקה ליזמית את היתר הבנייה הנדרש, אף שחוק התכנון והבנייה מאפשר שהות של 30 יום לשם הגשת ערר על ההחלטה. למרות הוצאת היתר מזורזת זו, מיהרה גם רשות החשמל להכיר בהיתר. לפני שבוע העניקה הרשות לתחנת הכוח את האישור התעריפי - המקנה ליזמית זכות למכור את החשמל שתייצר בתעריף נקוב למשך 20 שנה.
ואולם, באמצעות עוה"ד יובל גלאון ונילי ידגר, מיהרה SBY לפנות לוועדת הערר המחוזית בדרישה לבטל את ההיתר שהוצא עד בירור הערר שתגיש. יו"ר הוועדה, עו"ד גלעד נס, קיבל בסוף השבוע את העתירה, תוך שהוא מותח ביקורת חריפה על "ההליך המזורז" שביצעה ועדת התכנון המקומית. בעקבות החלטתו, התלתה גם רשות החשמל את ההיתר שהעניקה לתחנה עד מיצוי הליך הבירור.
APC מקימה זה חצי שנה את השדה הסולארי בישראל על שטח של 80 דונם בקטורה, ובהשקעה של כ-100 מיליון שקל. מדובר בתחנת כוח פוטו-וולטאית (P.V) בינונית בהיקף 4.9 מגה-ואט, אותה מלווה כמממן ראשי בנק הפועלים, והיא עתידה למכור את החשמל לרשת תמורת תעריף מסובסד של 1.49 שקלים לקווט"ש. APC, העוסקת בייזום פרויקטי P.V, בעיקר בקרב קיבוצי דרום הערבה, מוחזקת בידי קיבוץ קטורה וקבוצת משקיעים - וכן בידי סימנס העולמית (40%) והקרן הקיימת לישראל.
מ-APC נמסר: "החברה נדרשה לפעול בסד זמנים בלתי אפשרי כמעט, אך הפעולה הושלמה במועד. לעצם הערר, אין חדש תחת השמש. זה שנתיים SBY תוקפת את החברה ואת יתר המיזמים הקרקעיים מול הרשויות בשל אינטרס כלכלי צר. APC נערכת לדיון בוועדת הערר בשעה שהשדה הסולארי בקטורה כבר עומד על תלו ויחובר בקרוב לרשת החשמל".